Startskuddet går

Startskuddet går var et tv-underholdningsshow som feiret den offisielle åpningen av fjernsynet i Norge. Showet ble sendt direkte på NRK Fjernsynet fra Folketeatret lørdag 20. august 1960 og ble ledet av Odd Grythe. Det 62 minutter lange showet var den største tv-produksjonen til NRK til da og markerte startskuddet for regulære tv-sendinger i Norge.


== Bakgrunn ==
NRK startet opp med prøvesendinger for fjernsyn allerede i januar 1954, og med regulære prøvesendinger våren 1958. Det var imidlertid først 20. august 1960 at Norge fikk offisielle, regulære tv-sendinger.Begivenheten startet klokken 20.45 med en offisiell åpning av fjernsynet i Norge fra NRKs studioer på Marienlyst i Oslo. Under åpningsprogrammet var det taler av kringkastingsjef Kaare Fostervoll og statsminister Einar Gerhardsen, før kong Olav erklærte fjernsynet for offisielt åpnet.Etter den høytidelige åpningssendingen fortsatte tv-kvelden med underholdningsshowet Startskuddet går. Tv-vertinne Inger-Lise Haug introduserte showet fra studio på Marienlyst.


== Sendingen ==
Showet startet klokken 21.20 og gikk direkte fra Folketeatret i Oslo. Sendingen ble også sendt direkte til Sverige, Finland og Danmark gjennom Nordvision-nettet.Sangeren Nora Brockstedt åpnet sendingen med sangen «Startskuddet går». Erik Diesen hadde skrevet teksten, mens melodien var musikalsangen «There's No Business Like Show Business». Brockstedt ble akkompagnert av Kringkastingsorkestret under ledelse av Øivind Bergh. Med på scenen var også flere dansere og korsangere.
Deretter kom programleder Odd Grythe på scenen og ønsket seere i hele Norden velkommen. Grythe fortalte seerne at programmet var lagt opp som en «ren varieté-forestlling», men med underholdning gjennom tidene som sentralt gjennomgangstema. Deretter inntok en sirkustropp fra Cirkus Arnardo scenen og underholdt med sjonglører, akrobater og stepperyttere. 
Programmet fortsatte med flere varieté-numre og sketsjer, før den amerikanske sangtrioen Deep River Boys blant annet framførte «Deep River» og «Little David Play on Your Harp». Programmet fulgte underholdningens historie videre til stumfilmen og dens slapstick-humor, framført som en sketsj av Oslo turnerforening. Gitaristen Johnny Brudvik fortsatte med radioens inntog. Han spilte gitar mens han imiterte lyden av radiosøk og ulike radiokanaler.
Showet ble avsluttet med Nora Brockstedt og Deep River Boys som sang «Voi Voi», Norges bidrag til Eurovision Song Contest i London tidligere samme år.


== Mottakelse ==

Mens den offisielle åpningen fra NRK Marienlyst ble kringkastet både i fjernsyn og radio, ble Startskuddet går kun sendt i fjernsynet. Selv om NRK hadde drevet prøvesendinger med fjernsyn i over seks år, var likevel det få nordmenn som hadde en fjernsynsmottaker hjemme i august 1960. Tv-nettet var heller ikke særlig utbygd, og det var i all hovedsak bare det sentrale Østlandet og Bergen som kunne ta inn sendingen på tv. I tillegg kunne enkelte steder med gode mottakerforhold også ta inn sendingen, blant annet Lismarka, sør for Lillehammer. På denne tiden var det registrert rundt 19 000 fjernsynsmottakere i Norge.Manus, regi og produksjon var ved Erik Diesen som rett før hadde studert tv-produksjon ved flere amerikanske tv-stasjoner. Han sto også bak programideen med å følge underholdningens historie. I forbindelse med NRK Fjernsynets 50-årsjubileum i 2010, beskrev professor Henrik G. Bastiansen programideen som en «ren mediehistorisk kavalkade som pekte helt frem mot fjernsynet. NRK introduserte fjernsynet som selve høydepunktet i underholdningens lange historie. Grepet lyktes – det viste stemningen i salen».Startskuddet går ble dermed også startskuddet for NRK Fjernsynet og videre produksjon og utvikling av fjernsynstilbudet i Norge. «I dag går vi inn i TV-alderen», skrev VG på førstesiden samme dag.


== Medvirkende ==


=== På scenen ===
Odd Grythe – programleder
Deep River Boys – sang
Comedian Pepps – komikk og sketsj
Cirkus Arnardo – Cuban Boys (sjonglering) 2 Angelos (akrobatikk), Ljesskows berg- og stepperyttere (akrobatikkridning)
Nora Brockstedt – sang
Bror Mauritz-Hansen – komikk og sang
Johnny Brudvik – gitar, sang og imitering
Ulf Wengård, Gene Nettles, Grethe Nilsen og Main Kristoffersen – dansere
Oslo Turnforenings Rock 'n' roll-tropp – turn
Kringkastingsorkestret med musikalsk leder Øivind Bergh – musikk
Oslo ungdomskor – sang


=== Bak scenen ===
Regi, tekst og arrangement: Erik Diesen
Musikalsk arrangement: Carsten Klouman
Koreograf: Gene Nettles
Dekor: Bjørn Næss
Teknisk leder: Alf Skamo


== Referanser ==


== Eksterne lenker ==
Hele sendingen på NRK Nett-TV